ΓΡΑΠΤΗ ΕΡΩΤΗΣΗ P-2713/97 υποβολή: Lutz Goepel (PPE) προς την Επιτροπή (28 Iουλίου 1997)

Θέμα: Κατανομή των πιστώσεων του ΕΓΤΠΕ, Τμήμα Εγγυήσεων ανά κράτος μέλος και κατανομή των πιστώσεων για ορισμένες εισοδηματικές ενισχύσεις

Η μεταρρύθμιση της ΚΓΠ του 1992 τροποποίησε ουσιαστικά τον τρόπο ενίσχυσης της γεωργίας. Παρ' όλα αυτά διάφορες πλευρές επικρίνουν το γεγονός ότι ακόμη και μετά την μεταρρύθμιση ορισμένα κράτη μέλη, ορισμένοι τομείς γεωργικής παραγωγής και γεωργικές εκμεταλλεύσεις ορισμένου μεγέθους επωφελούνται ιδιαιτέρως από τις πληρωμές που παρέχονται από το ΕΓΤΠΕ, Τμήμα Εγγυήσεων. Όσον αφορά το ΕΓΤΠΕ, Τμήμα Εγγυήσεων στο πλαίσιο των προϋπολογισμών 1993 - 1996, μπορεί η Επιτροπή να παράσχει πληροφορίες σχετικά με:

1. το ποσοστό συμμετοχής των επιμέρους κρατών μελών στην χρηματοδοτική ενίσχυση που χορηγείται από το ΕΓΤΠΕ,Τμήμα Εγγυήσεων και το ύψος των πιστώσεων που έχουν επιστραφεί στα κράτη μέλη λαμβάνοντας υπόψη ότι π.χ.οι επιστροφές για εξαγωγές, που κατεβλήθησαν σε κράτος μέλος δεν συνδέονται οπωσδήποτε με προϊόν το οποίο παρήχθη στο ίδιο το κράτος μέλος;

2. την βάση επί της οποίας υπολογίσθηκαν οι σύμφωνα με ισχυρισμούς υπερβολικές πληρωμές στον τομέα των δημητριακών προϊόντων, το συνολικό ποσόν και την χρονική περίοδο αυτών των υπερβολικών πληρωμών, καθώς και την κατανομή τους ανά κράτος μέλος, ενδεχομένως ανά περιοχές και ανά τύπο και μέγεθος των γεωργικών εκμεταλλεύσεων;

3. το αληθές του ισχυρισμού ότι 20% των γεωργικών εκμεταλλεύσεων έλαβαν 80% των πιστώσεων του ΕΓΤΠΕ; Εάν ο ισχυρισμός αυτός δεν ευσταθεί, πώς κατανέμονται οι πιστώσεις του ΕΓΤΠΕ στις γεωργικές εκμεταλλεύσεις των επιμέρους κρατών μελών της ΕΕ;

Απάντηση του κ. Fischler εξ ονόματος της Επιτροπής (22 Σεπτεμβρίου 1997)

1. Πίνακας των δαπανών του Ευρωπαϊκού Ταμείου Προσανατολισμού και Γεωργικών Εγγυήσεων (ΕΓΤΠΕ), τμήμα εγγυήσεων, όσον αφορά τα οικονομικά έτη 1993 έως 1996 και κατανέμοντας τις τελευταίες αυτές ανά κράτος μέλος, έχει αποσταλεί απ' ευθείας στο Αξιότιμο Μέλος του Κοινοβουλίου καθώς και στη Γενική Γραμματεία του Κοινοβουλίου.

Όπως υπενθυμίζει και το Αξιότιμο Μέλος του Κοινοβουλίου, ορισμένες δαπάνες οι οποίες πραγματοποιούνται σε ένα κράτος μέλος μπορούν να αναφέρονται σε προϊόντα τα οποία προέρχονται από ένα άλλο κράτος μέλος. Λαμβανομένης υπόψη της ύπαρξης μιας ενιαίας αγοράς και μιας κοινής γεωργικής πολιτικής, οι οποίες οδηγούν στην ολοένα μεγαλύτερη ενσωμάτωση των οικονομιών των κρατών μελών δεν είναι ως εκ τούτου δυνατόν να δοθούν τα ακριβή ποσά τα οποία καταβάλλονται υπέρ της οικονομίας του ενός ή του άλλου κράτους μέλους.

Δεν υφίσταται ειδική χρηματοδότηση του ΕΓΤΠΕ, τμήμα εγγυήσεων. Η τελευταία αυτή εντάσσεται στο γενικότερο πλαίσιο χρηματοδότησης του γενικού προϋπολογισμού για τον οποίο καταφεύγει στους ιδίους πόρους.

2. Η Επιτροπή διαβίβασε στο Κοινοβούλιο το έγγραφο εργασίας ((Έγγρ.SEC(97) 1183 )) σύμφωνα με το οποίο εκτιμά σε 8.500 εκατ. ECU περίπου την επιπλέον αντιστάθμιση η οποία καταβλήθηκε στους παραγωγούς σιτηρών σε σχέση με τους στόχους που αναμένονται από τη μεταρρύθμιση του Ιουλίου 1992. Πρέπει να σημειωθεί ότι το ποσό αυτό αντιστοιχεί σε ποσόν ανωτέρας τάξεως λαμβανομένης υπόψη της σφαιρικότητας της προσέγγισης της Επιτροπής.

Η Επιτροπή προέβη σε σφαιρική ανάλυση, στο πλαίσιο της Κοινότητας και δεν πραγματοποίησε λεπτομερή ανάλυση ούτε ανά κράτος μέλος ούτε ανά τύπο εκμετάλλευσης.

3. Η Επιτροπή, το 1991, όταν υπέβαλε τις προτάσεις της για μεταρρύθμιση της γεωργικής πολιτικής της Επιτροπής ισχυρίσθηκε ότι 20% των γεωργικών εκμεταλλεύσεων απήλαυσαν 80% της οικονομικής στήριξης η οποία προέρχεται από το ΕΓΤΠΕ. Η μεταρρύθμιση του 1992 σημείωσε περιορισμένη πρόοδο στο θέμα αυτό. Ωστόσο, η γεωργική οικονομική στήριξη η οποία χορηγείται, η οποία αν και είναι τώρα περισσότερο διαφανής, εξακολουθεί να είναι σε μεγάλο βαθμό αναλογική σχέση του μεγέθους των αγροκτημάτων και των περασμένων οικονομικών αποδόσεων. Στην ανακοίνωσή της, στην Ατζέντα 2000 ((COM (97) 2000 )), η οποία δημοσιεύθηκε στις 16 Ιουλίου 1997, η Επιτροπή αναφέρει το πρόβλημα αυτό. Αναφέρει καταρχήν την πρόθεσή της να προτείνει τη θέσπιση ενός μεμονωμένου ανωτάτου ορίου το οποίο θα καλύπτει όλες τις άμεσες παροχές οι οποίες χορηγούνται στο πλαίσιο της κοινής οργάνωσης αγορών. Στη συνέχεια, προτείνει να επιτρέπεται στα κράτη μέλη να εισάγουν διαφοροποιημένα κριτήρια σύμφωνα με τους κοινά αποδεκτούς κανόνες. Ενώ αποκλείεται η επανεθνικοποίηση, αυτό βασίζεται στην ιδέα ότι, τα κράτη μέλη βρίσκονται σε καλύτερη θέση από ότι η Επιτροπή προκειμένου να προσδιορίσουν τα διαφοροποιημένα κριτήρια τα οποία προσειδιάζουν στα δικά τους ειδικά προβλήματα.